Gabriela Firea spune că situația în care se află acum, după ce nu a fost desemnată candidat pentru încă un mandat la Primăria Capitalei, reprezintă o "restartare".
Gabriela Firea spune că s-a pregătit trei ani şi jumătate
Preşedintele PSD Bucureşti a explicat că s-a pregătit trei ani şi jumătate pentru candidatura la Primăria Capitalei. Totuși, decizia din coaliție a fost alta.
În acest context, Firea spune că a ales să rămână în PSD și să-și continue munca, după ce s-a sfătuit cu cei apropiați.
"O restartare. E adevărat, m-am pregătit trei ani şi jumătate pentru candidatura la Primăria Capitalei. Politic s-a luat o altă decizie în coaliţie, pe care, după ce m-am sfătuit cu colegii mei de la Bucureşti, social-democraţi, cu familia bineînţeles, cu prietenii apropiaţi, am luat hotărârea să rămân în politică, să rămân aici, în PSD şi să-mi continuu munca. (…) Îmi place să fiu un partener de drum lung şi în viaţa privată şi în cea profesională", a declarat Gabriela Firea la Antena 3.
Social-democrata a fost întrebată și dacă i s-au pus piedici în cursa către o candidatură pentru Primăria Generală a Bucureştiului.
"Nu consider că au fost neapărat piedici, au fost alte calcule făcute, a intervenit şi faptul că deciziile nu s-au luat doar la nivel de partid, ci în cadrul unei coaliţii, ca orice om, am şi eu şi fani şi oameni care nu mă agreează neapărat", a răspuns ea.
Firea a spus și că în politică se iau "multe decizii cu componentă emoţională".
Preşedintele PSD Bucureşti spune că îl va susține că Cătălin Cîrstoiu
Preşedintele PSD Bucureşti a explicat și că "au fost momente" în care crede că nu a meritat "anumite declaraţii, insinuări".
"Acum sunt pe acest drum al reconstrucţiei echipei noastre pentru că ţelul pentru care am luptat trei ani şi jumătate, şi anume să aducem la Bucureşti o altă administraţie, rămâne în picioare. Sunt alte personaje, sunt altele, dar ţelul e acelaşi", a adăugat Firea.
Cu privire la numirea lui Cătălin Cîrstoiu, ea a susținut că "nu au dreptate" oamenii care spun că nu va face campanie pentru candidatul PSD-PNL.
Firea spune că o candidatură pentru Parlamentul European nu a fost "proiectul vieţii" sale
Despre candidatura la europarlamentare, ea a declarat că nu a fost "proiectul vieţii" sale. Chiar și așa, nu consideră că această candidatură este "o retrogradare".
"Nu a fost viziunea mea despre viaţă, nu a fost proiectul vieţii mele, dar nu consider că este o retrogradare", a afirmat Gabriela Firea.
Ea a fost întrebată dacă este de părere că i s-a propus o candidatură pentru o funcţie la Bruxelles pentru a nu mai fi implicată în politica locală.
"Eu sper că nu. M-au trimis acolo pentru că toţi colegii mei ştiu că sunt un om muncitor, un om dedicat, că după perioada de acomodare voi un membru util al echipei noastre şi voi veni cu idei bune", a completat Firea.
Președintele PSD București a spus că va fi preocupată "în special de atragerea de fonduri europene pentru Bucureşti". Alte subiecte de interes pentru ea vor fi familia și egalitatea de şanse.
Ea a admis și că nu îi va fi "foarte uşor" să lucreze la Bruxelles, în contextul în care familia sa va rămâne în Bucureşti.